ভারতীয় দণ্ডবিধিতে সংশোধনী এনে ‘শিশু’ শব্দটির সংজ্ঞাও বদল করা উচিত বলে আজ জানিয়েছে সর্বোচ্চ আদালত।
শিশুদের ধর্ষণ করলে সেই সব অপরাধীর যৌনাঙ্গ ছেদ করার অনুমতি চেয়ে আবেদন করেছিল সুপ্রিম কোর্টের মহিলা আইনজীবীদের একটি সংগঠন। সেই আবেদন যদিও আজ বাতিল করে দিয়েছে বিচারপতি দীপক মিশ্র এবং এন ভি রামনের বেঞ্চ। ওই আবেদনের শুনানির সময়েই বেঞ্চ জানিয়েছে, ভারতীয় দণ্ডবিধিতে ‘শিশু’ শব্দটির সংজ্ঞা স্পষ্ট নয়। ওই বিধিতে নাবালিকা (অর্থাৎ ১৮ বছরের কমবয়সী মেয়ে) ধর্ষিত হলে অপরাধীর আলাদা শাস্তির সংস্থান রয়েছে। কিন্তু শিশু-ধর্ষকদের জন্য কোনও আলাদা শাস্তির ব্যবস্থা নেই। এছাড়া, ১০ বছরের কমবয়সী কোনও মেয়েকে ধর্ষণ করলে অপরাধীর আলাদা সাজা হওয়া উচিত বলেও মন্তব্য করেছে বেঞ্চ। দুই বিচারপতির বেঞ্চের মতে, সংসদে আইন সংশোধন করে এই দুই ক্ষেত্রে অপরাধীদের কঠোরতম সাজা দেওয়ার ব্যবস্থা কড়া উচিত। 
মহিলা আইনজীবীদের সংগঠন যদিও তাদের আবেদনে জানিয়েছিল, যারা কয়েকমাসের শিশুকে ধর্ষণ করতে পারে, যৌনাঙ্গ কেটে দেওয়াই তাদের একমাত্র শাস্তি হওয়া উচিত। কারণ, তারা বিকৃত মানসিকতার। কড়া শাস্তির ভয় না থাকলে এই ধরনের অপরাধ বন্ধ করা যাবে না। প্রসঙ্গত, গত বছর উত্তরপ্রদেশে ২৮ দিনের একটি শিশুকে ধর্ষণ করা হয়েছিল। সেই প্রেক্ষিতেই মহিলা আইনজীবীদের সংগঠনটি ওই   আবেদন করেছিল।
তবে দুই বিচারপতি আজ বলেন, ‘‘আবেগের বশে কোনও মামলার রায় দেওয়া যায় না। আবেগ দিয়ে আইনও চলে না।’’ তাঁরা জানিয়েছেন, শিশুদের যারা ধর্ষণ করতে পারে, তারা বিকৃত মানসিকতার—এ কথা ঠিক হলেও যৌনাঙ্গ কেটে ফেলার মতো শাস্তি   দেওয়া সম্ভব নয়।